**ΑΝΑΚΟΙΝΩΣΗ**

**Ανακοίνωση Εθνικής Συνομοσπονδίας Ατόμων με Αναπηρία**

**Εγκύκλιος για τις διατάξεις των άρθρων 11, 21, 22, 24, 41 και 42 του νόμου 4331/2015**

Συγκεκριμένα για το Άρθρο 11: «Οριστικοποίηση συντάξεων αναπηρίας»

Με τη διάταξη του άρθρου 11 επεκτείνεται η εφαρμογή της ισχύουσας στο Ι.Κ.Α.-Ε.Τ.Α.Μ. νομοθεσίας για την οριστικοποίηση των χορηγουμένων συντάξεων λόγω αναπηρίας των μέχρι 31.12.1992 ασφαλισμένων και στους παλαιούς ασφαλισμένους των φορέων κοινωνικής ασφάλισης αρμοδιότητας Υπουργείου Εργασίας, Κοινωνικής Ασφάλισης και Κοινωνικής Αλληλεγγύης, των οποίων οι καταστατικές ή άλλες διατάξεις της νομοθεσίας δεν προβλέπουν την οριστικοποίηση των χορηγουμένων συντάξεων λόγω αναπηρίας.

Για την οριστικοποίηση των χορηγουμένων συντάξεων λόγω αναπηρίας στους παλαιούς (μέχρι 31.12.1992) ασφαλισμένους των παρακάτω φορέων κοινωνικής ασφάλισης αρμοδιότητας Υπουργείου Εργασίας, Κοινωνικής Ασφάλισης και Κοινωνικής Αλληλεγγύης, εφαρμόζεται η νομοθεσία που ισχύει στο Ι.Κ.Α.-Ε.Τ.Α.Μ. (άρθρο 18 του Κανονισμού ασφαλιστικής αρμοδιότητας Ι.Κ.Α.-Ε.Τ.Α.Μ.) για τους μέχρι 31.12.1992 ασφαλισμένους του.

-Τομέας Σύνταξης και Ασφάλισης Υγειονομικών του Κλάδου Κύριας Ασφάλισης του Ενιαίου Ταμείου Ανεξάρτητα Απασχολουμένων (Ε.Τ.Α.Α.-Τ.Σ.Α.Υ.)

-Τομέας Ασφάλισης Νομικών του Κλάδου Κύριας Ασφάλισης του Ενιαίου Ταμείου Ανεξάρτητα Απασχολουμένων (Ε.Τ.Α.Α.-Τ.Α.Ν.)

-Τομέας Ασφάλισης Ιδιοκτητών Ημερησίων Εφημερίδων Αθηνών και Θεσσαλονίκης του Κλάδου Κύριας Ασφάλισης του Ενιαίου Ταμείου Ασφάλισης Προσωπικού Μέσων Μαζικής Ενημέρωσης

-Τομέας Σύνταξης Εφημεριδοπωλών και Υπαλλήλων Πρακτορείων Αθηνών του Κλάδου Κύριας Ασφάλισης του Ενιαίου Ταμείου Ασφάλισης Προσωπικού Μέσων Μαζικής Ενημέρωσης (Τ.Σ.Ε.Υ.Π.Α. - Ε.Τ.Α.Π.-Μ.Μ.Ε.)

-Τομέας Σύνταξης Εφημεριδοπωλών και Υπαλλήλων Πρακτορείων Θεσσαλονίκης του Κλάδου Κύριας Ασφάλισης του Ενιαίου Ταμείου Ασφάλισης Προσωπικού Μέσων Μαζικής Ενημέρωσης (Τ.Σ.Ε.Υ.Π.Θ. - Ε.Τ.Α.Π.-Μ.Μ.Ε.)

-πρώην Ταμείο Ασφάλισης Προσωπικού ΟΤΕ (ΤΑΠ-ΟΤΕ)

-πρώην Ταμείο Συντάξεων Προσωπικού ΕΤΕ (ΤΣΠ-ΕΤΕ)

Συγκεκριμένα:

Οι συντάξεις λόγω αναπηρίας καθίστανται αυτοδικαίως οριστικές όταν ο συνταξιούχος:

I. α) Έχει συμπληρώσει το 55ο έτος της ηλικίας (το 50ό έτος οι γυναίκες) και κατά τη συμπλήρωση αυτού συνταξιοδοτείται λόγω αναπηρίας,

β) συνταξιοδοτείται λόγω αναπηρίας συνεχώς επί 7 έτη κατά τη διάρκεια των οποίων έχει υποβληθεί σε τουλάχιστον 3 εξετάσεις από τις αρμόδιες υγειονομικές επιτροπές.

II. α) Έχει συμπληρώσει το 60ό έτος της ηλικίας (το 55ο έτος οι γυναίκες) και κατά τη συμπλήρωση αυτού συνταξιοδοτείται λόγω αναπηρίας,

β) συνταξιοδοτείται λόγω αναπηρίας συνεχώς επί 5 έτη κατά τη διάρκεια των οποίων έχει υποβληθεί σε τουλάχιστον 2 εξετάσεις από τις αρμόδιες υγειονομικές επιτροπές.

III. Ανεξαρτήτως ορίου ηλικίας εφόσον συνταξιοδοτείται λόγω αναπηρίας επί 12 έτη συνεχώς.

IV. Ανεξαρτήτως ορίου ηλικίας εφόσον συνταξιοδοτείται λόγω αναπηρίας επί 20 έτη διακεκομμένα αλλά συνεχόμενα τα τελευταία τρία έτη.

Για την οριστικοποίηση της σύνταξης αναπηρίας συνυπολογίζονται, παρότι διανύθηκαν σε χρόνο προγενέστερο της ισχύος της παρούσας διάταξης, τόσο ο χρόνος συνταξιοδότησης λόγω αναπηρίας όσο και η υποβολή σε εξετάσεις από τις αρμόδιες υγειονομικές επιτροπές. Σε κάθε περίπτωση, τα οικονομικά αποτελέσματα αρχίζουν μετά την υποβολή σχετικής αίτησης και πάντως όχι πριν την 2.7.2015 (ημερομηνία δημοσίευσης του νόμου).

Όσον αφορά την κατηγορία των ασφαλισμένων από 1.1.1993 και εφεξής, εφαρμόζονται τα προβλεπόμενα από τις γενικής ισχύος ρυθμίσεις της παρ. 3 του άρθρου 25 του ν. 2084/1992, όπως ισχύουν.

**Ολόκληρη η εγκύκλιος.**

**Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ.** [**www.esaea.gr**](http://www.esaea.gr/) **και** [**www.esamea.gr**](http://www.esamea.gr/) **.**